В началото на 1943 г., поради усложнената обстановка по фронтовете за силите на Оста, се налага и останалите в бивша Югославия части на Вермахта да бъдат изтеглени, а СС дивизията „Принц Ойген“ е изпратена за участие в операция „Вайс“ и остава за постоянно на територята на съвременна Босна и Херцеговина. Главно по тази причина, части на Първи окупационен корпус участват в операциите от Операция „Шварц“ и Операция „Кугелблиц“. По нареждане на OKW през 1943 г. зоната на отговорност за корпуса е разширена чувствително и фактически обхваща цяла съвременна Централна Сърбия без Белград и Мачва, в т.ч. с територията на Северно Косово. През януари 1943 г. Българската армия навлиза на запад в чисто сръбски етнически територии – областта около гр. Чачак с Драгачево и по поречието на река Сръбска Морава с Иваница – родно място на ген. Дража Михайлович. През юли БА заема и цялата територия на Поморавието по поречието на река Велика Морава досамите покрайнини на Белград, но без самия град, който остава под прекия контрол на Вермахта.